Folketing
2011-06-01

Jeg håber, forsamlingen tilgiver mig, og jeg er sikker på, at formanden gør det, hvis jeg undlader at genoptage gårsdagens debat i Folketingssalen under behandlingen af det her lovforslag. Altså, jeg mener: Liberal Alliances sociale sindelag havde vi jo rig anledning til at få demonstreret under debatten i går, så man kan bare spole tilbage, hvis man skulle have glemt det. Så har jeg bare den ene konstatering, at det viser sig, at hr. Simon Emil Ammitzbølls påstand om, at den her lovgivning i særlig grad ramte økonomisk dårligt stillede mennesker, som havde svært ved at formulere sig, altså var baseret på en teori om, at sådan kunne det godt være, men ikke på nogen konkret viden. Og dermed, vil jeg sige, er der jo meget god overensstemmelse mellem Liberal Alliances holdning i den her sag og Liberal Alliances generelle politiske synspunkter.